Private skool bankrot weens Covid-19(Argieffoto: Unsplash) ’n Private skool in Glenanda, Johannesburg, moet sy deure vir goed sluit weens ’n verlies aan inkomste gedurende die algehele landwye afsondering. “Dit spyt my om u in kennis te stel dat Kinston Academy permanent sluit met onmiddellike effek,” het Marina van Wyk, direkteur van die private laerskool, in ’n verklaring gesê. Volgens Van Wyk het Kinston Academy ’n 80%-verlies aan inkomste vanaf 31 Maart tot 6 Junie gely. Die skool is nou insolvent, het sy verduidelik. “Alle pogings is aangewend om die erns daarvan om skoolgeld te betaal aan ouers te kommunikeer. Ongelukkig was ons onsuksesvol daarin en kan ons gevolglik nie ons bedrywighede hervat nie,” het Van Wyk gesê. Kinston Academy het dus nie Maandag vir sy gr. 7-leerders heropen nie. Maroela Media het vroeër berig skole se begrotings is onder toenemende druk weens ouers wat die betaling van skoolgeld gestaak het gedurende die afsonderingstydperk te midde van die Covid-19-pandemie. Chris Klopper, uitvoerende hoof van die Suid-Afrikaanse Onderwysersunie (SAOU), het gesê benewens die probleme wat uit die bestryding van die virussiekte spruit, ervaar skole groot geldelike probleme omdat talle ouers doodgewoon opgehou het om skoolgeld te betaal. “Die redes wat aangevoer word, is dat sekere ouers meen dit nie nodig is om skoolgelde te betaal as die skool nie ŉ diens lewer nie en ander aanvoer dat hulle in die sakesektor werksaam is en hulle vermoë om inkomste te genereer ernstig gekortwiek is,” het Klopper gesê. Volgens Klopper is dit uiters belangrik dat ouers hul verantwoordelikheid teenoor die skool besef.